Prosekuturi f'Kentucky se jgħidu hux se jixlu uffiċjali tal-Pulizija bil-qtil ta' Breonna Taylor
Prosekuturi f'Louiseville, fl-istat Amerikan ta' Kentucky mistennija jħabbru jekk hux se jixlu lil tliet uffiċjali tal-Pulizija għall-qtil tal-Afrikana-Amerikana Breonna Taylor ta' 26 sena f'Marzu li għadda. Taylor inqatlet b'diversi tiri minn arma tan-nar waqt li l-Pulizija kienu qed ifittxu għad-droga f'darha. L-Avukat Ġenerali għall-istat ta' Kentucky, Daniel Cameron, mistenni jagħti dawn id-dettalji fis-sigħat u l-jiem li ġejjin hekk kif il-belt ta' Louiseville, fejn seħħ il-każ, tinsab fi stat ta' emerġenza. Il-qtil ta' Breonna Taylor nissel rabja kbira fil-pubbliku Amerikan u f'pajjiżi oħra madwar id-dinja, tant li saru numru ta' dimostrazzjonijiet tal-massa biex issir ġustizzja għal dan id-delitt.